Kui oled praktiline inimene ja ei taha kogu siseviimistlust pidevalt uuesti teha, on tarkade valikute tegemine äärmiselt tähtis. Better Homes & Gardens kirjutab, mis on põhilised vead, mida inimesed jonnakalt ja kedagi kuulamata oma kodus teinud on.

Mustrilised plaadid

Plaatimistöö on raske ja seda üle teha on veelgi raskem: vanad plaadid tuleb esmalt seintest maha lõhkuda. Seepärast tuleks plaatide valimisel väga hoolikalt läbi mõelda, milliseid valikuid langetada. Praegu on äärmiselt moes kirjumustrilised plaadid, kuid see trend möödub ruttu. Aga täna pandud plaadid, mis moele jalgu jäävad, ei kao ju niisama koduseinast kuhugi.

Arukam oleks koju valida ajatu ilmega plaadid: hetketrende saad sisse tuua kergemini vahetatavate elementidega.

Vannist loobumine

Vanemat elamist renoveerides otsustavad paljud pered tihti vannist loobuda, seda eriti juhul, kui lapsi pole või nad on juba nii suured, et vannis sulistamisest enam midagi ei arva.

Kui on aga olemas õhkõrngi võimalus, et tulevikus elamise edasi müüa tahate, võib vanni puudumine saada üheks väga suureks takistuseks, sest näiteks väikeste lastega pered otsivad tihti justnimelt vanniga kodu.